Document ID: 32009L0049

EUROPA-PARLAMENTETS OG RÅDETS DIREKTIV 2009/49/EF
af 18. juni 2009
om ændring af Rådets direktiv 78/660/EØF og 83/349/EØF for så vidt angår visse oplysningskrav til mellemstore selskaber og kravet om udarbejdelse af konsoliderede regnskaber
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 44, stk. 1,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg (1),
efter proceduren i traktatens artikel 251 (2), og
ud fra følgende betragtninger:
(1)
Det Europæiske Råd understregede den 8. og 9. marts 2007 i sine konklusioner, at reduktion af de administrative byrder er en vigtig foranstaltning for at stimulere Europas økonomi, især set i lyset af de fordele, det kan give små og mellemstore selskaber. Det påpegede, at der er behov for en kraftig fælles indsats fra både Den Europæiske Union og medlemsstaterne for at reducere administrative byrder.
(2)
Regnskabsaflæggelse og revision er udpeget som områder, hvor de administrative byrder kan reduceres for selskaber i Fællesskabet.
(3)
Kommissionens meddelelse af 10. juli 2007 om enklere erhvervsbetingelser inden for selskabsret, regnskabsførelse og revision indeholder forslag til nødvendige ændringer af Rådets fjerde direktiv 78/660/EØF af 25. juli 1978 om årsregnskaberne for visse selskabsformer (3) og Rådets syvende direktiv 83/349/EØF af 13. juni 1983 om konsoliderede regnskaber (4). Der er især lagt vægt på at lette små og mellemstore selskaber yderligere for byrderne ved at skulle efterkomme regnskabskravene.
(4)
Der er tidligere gennemført forskellige ændringer for at give selskaber, som er omfattet af direktiv 78/660/EØF og 83/349/EØF, mulighed for at anvende regnskabsmetoder i overensstemmelse med International Financial Reporting Standards (IFRS). I henhold til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (5) skal selskaber, hvis værdipapirer omsættes på et reguleret marked i en medlemsstat, udarbejde deres konsoliderede regnskab i overensstemmelse med IFRS og er dermed fritaget for at skulle efterkomme hovedparten af kravene fastsat i direktiv 78/660/EØF og 83/349/EØF. De pågældende direktiver danner dog fortsat grundlag for små og mellemstore selskabers regnskabsaflæggelse i Fællesskabet.
(5)
Små og mellemstore selskaber er ofte undergivet de samme regler som større selskaber, men deres specifikke regnskabsbehov er sjældent blevet vurderet. Særlig det stigende antal oplysningskrav volder problemer for disse selskaber. Omfattende krav til regnskabsaflæggelsen udgør en økonomisk belastning og kan hindre effektiv udnyttelse af et selskabs kapital til produktive formål.
(6)
Anvendelsen af forordning (EF) nr. 1606/2002 har desuden afsløret et behov for at tydeliggøre forholdet mellem regnskabskravene i direktiv 83/349/EØF og IFRS.
(7)
I de tilfælde, hvor etableringsomkostninger kan behandles som et aktiv på balancen, skal de pågældende udgifter i henhold til artikel 34, stk. 2, i direktiv 78/660/EØF forklares i noterne. Små selskaber kan fritages for dette oplysningskrav i medfør af nævnte direktivs artikel 44, stk. 2. For at reducere unødvendige administrative byrder bør det ligeledes være muligt at fritage mellemstore selskaber for dette oplysningskrav.
(8)
Direktiv 83/349/EØF indeholder krav om, at en modervirksomhed skal udarbejde et konsolideret regnskab, også selv om dens eneste dattervirksomhed eller alle dens dattervirksomheder som helhed er af uvæsentlig betydning i forhold til det i artikel 16, stk. 3, i dette direktiv nævnte formål. Konsekvensen er, at disse virksomheder er omfattet af forordning (EF) nr. 1606/2002 og dermed forpligtede til at udarbejde konsoliderede regnskaber i overensstemmelse med IFRS. Dette krav anses for at være en belastning, hvis modervirksomheden kun har dattervirksomheder uden væsentlig betydning. Modervirksomheder bør derfor være fritaget for forpligtelsen til at udarbejde konsoliderede regnskaber og konsoliderede årsberetninger, hvis de udelukkende har dattervirksomheder, der anses for at være af uvæsentlig betydning både hver for sig og som helhed. Selv om denne lovgivningsmæssige forpligtelse bør ophæves, bør modervirksomheder stadig kunne udarbejde konsoliderede regnskaber og konsoliderede årsberetninger på eget initiativ.
(9)
Målet for dette direktiv, nemlig at reducere administrative byrder for mellemstore selskaber ved at skulle efterkomme visse oplysningskrav og for visse selskaber inden for Fællesskabet ved at efterkomme kravet om udarbejdelse af konsoliderede regnskaber, kan ikke i tilstrækkelig grad opfyldes af medlemsstaterne, og kan derfor på grund af direktivets omfang og virkninger bedre nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå dette mål.
(10)
Direktiv 78/660/EØF og 83/349/EØF bør ændres i overensstemmelse hermed.
(11)
I overensstemmelse med punkt 34 i den interinstitutionelle aftale om bedre lovgivning (6) tilskyndes medlemsstaterne til, både i egen og Fællesskabets interesse, at udarbejde og offentliggøre deres egne tabeller, der så vidt muligt viser overensstemmelsen mellem dette direktiv og gennemførelsesforanstaltningerne -
UDSTEDT FØLGENDE DIREKTIV:
Artikel 1
Ændring af direktiv 78/660/EØF
Artikel 45, stk. 2, andet afsnit, første punktum, i direktiv 78/660/EØF affattes således:
»Medlemsstaterne kan tillade de i artikel 27 omhandlede selskaber at udelade de i artikel 34, stk. 2, og artikel 43, stk. 1, nr. 8, omtalte oplysninger.«
Artikel 2
Ændring af direktiv 83/349/EØF
I artikel 13 i direktiv 83/349/EØF indsættes følgende stykke:
»2a. Med forbehold af artikel 4, stk. 2, og artikel 5 og 6 fritages alle modervirksomheder, der er undergivet en medlemsstats nationale lovgivning, og som kun har dattervirksomheder, der er af uvæsentlig betydning i forhold til det i artikel 16, stk. 3, nævnte formål, både hver for sig og som helhed, for den i artikel 1, stk. 1, fastsatte forpligtelse.«
Artikel 3
Gennemførelse
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 2011. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 4
Ikrafttræden
Dette direktiv træder i kraft på tyvendedagen for offentliggørelsen i Den Europæiske Unions Tidende.
Artikel 5
Adressater
Dette direktiv er rettet til medlemsstaterne.
Udfærdiget i Bruxelles, den 18. juni 2009.

Labels: 12
4